recursal/SuperWikiNEXT-32B huggingface dataset:
Die **gebande muishond** (*Mungos mungo*) is 'n klein muishond wat in Afrika voorkom en uitgeken word aan die duidelike strepe wat oor sy liggaam strek.

Verspreiding en habitat
-----------------------

Hierdie klein karnivore is inheems aan Afrika en kom hoofsaaklik suid van die Sahara voor. Die dier se verspreiding strek reg oor Afrika: van Gambië tot Noordoos-Ethiopië en suid tot in Suid-Afrika. Gebande muishonde lewe in groot kolonies van tot 75 muishonde en word meestal in beboste grasvelde en klipperige omgewings waargeneem. Die diere kom ook in ander gebiede voor, maar word nie in woestynagtige of semi-woestynagtige gebiede aangetref nie.

Beskrywing
----------

Soos sy naam te kenne gee, het die gebande muishond duidelike strepe of bande wat dwars oor sy liggaam strek. Die strepe is donker en wissel van die ligter kleur van die res van sy pels. Die dier se pote en die punt van sy stert is gewoonlik donker, terwyl die res van die liggaam soortgelyk is aan die ligter pels tussen die donker bande. Die ligter pels wissel van 'n witterige kleur tot rooibruin. 'n Volwasse gebande muishond het 'n gemiddelde lengte van 65 cm. Die stert se lengte is ongeveer die helfte van dié van die liggaam.

Die voorpote het vyf ledemate, elk met 'n lang, geboë klou wat gebruik word om te krap of in die grond te grawe. Die agterpote het vier ledemate, ook met 'n klou elk. Die kloue op die agterpote is oor die algemeen korter, swaarder en minder geboë.

Gewoontes
---------

Gebande muishonde vreet hoofsaaklik insekte, maar vang ook soms klein soogdiertjies, soos rotte en muise, slange, akkedisse en voëls, asook dié se eiers. Dié karnivore sal ook soms hulle dieet aanvul met wilde vrugte. Harde voorwerpe, soos eiers of slakke, word of in die lug gegooi, of onder die liggaam, tussen die agterpote deur, teen 'n klip gegooi, om van die harde dop ontslae te raak. Gebande muishonde jag dikwels saam met bobbejane. Familiegroepe word gelei deur 'n dominante wyfie, en die oornagplekke word gewoonlik daagliks afgewissel.

Voortplanting
-------------

'n Wyfie is telkens vir twee maande dragtig, waarna sy geboorte gee aan twee tot ses kleintjies. Die kleintjies word blind gebore, met baie min hare, maar kan na 10 dae begin sien en na twee weke het hulle 'n jeugdige pels ontwikkel. In 'n kolonie word voortplanting dikwels gesinchroniseer, sodat verskeie wyfies 'n paar dae uit mekaar geboorte skenk. Kleintjies kan aan enige melkskenkende wyfie soog. 'n Gebande muishond het 'n moontlike lewensduur van 12-13 jaar, maar minder as die helfte van die kleintjies oorleef tot 'n ouderdom van drie maande.

'n Gebande muishond in die Maasai Mara, Kenia

Sien ook
--------

* Lys van Suider-Afrikaanse soogdiere
* Lys van Suider-Afrikaanse soogdiere volgens wetenskaplike name
* Suider-Afrikaanse soogdiere en hul ordes

Bronnelys
---------

* *Soogdiere van die Krugerwildtuin en ander Nasionale Parke* (1979). Saamgestel deur Die Nasionale Parkeraad. 'n Publikasie van die Raad van Kuratore vir Nasionale Parke van die Republiek van Suid-Afrika. ISBN 0-86953-027-5.
* Ladd, R. 2000. "Mungos mungo", Animal Diversity Web.
**Marine Le Pen** [maʁin ləpɛn], eintlik *Marion Anne Perrine Le Pen* (\* 5 Augustus 1968 in Neuilly-sur-Seine) is 'n advokaat en Franse politikus wat as voorsitter van die Franse opposisieparty *Rassemblement National* (vroeër *Front National*) dien. Sy is die jongste van die drie dogters van Jean-Marie Le Pen, die oud-voorsitter van die Franse nasionalistiese party Front National (FN), en sy eerste eggenote, Pierrette Lalanne. Marine Le Pen is van haar eerste twee eggenote geskei en het drie kinders. Haar huidige lewensmaat is Louis Aliot, die visepresident van die FN.

Marine Le Pen het tydens die Straatsburgse kongres van die Front National in 1997 'n lid van die besturende liggaam van die party, die Politieke Buro, geword en sedert 1998 die party se regsafdeling geadministreer. In Julie 2002 het sy ook die voorsitter van *Générations Le Pen*, 'n organisasie vir jongmense, geword. Gerugte, dat sy haar vader as voorsitter van die Front National sou opvolg, het reeds in die herfs van 2002 groot publisiteit aan Marine Le Pen verskaf, en sy het vervolgens onder meer in talle televisieonderhoude as die moderne en aantreklike "gesig" van die party opgetree. Op 16 Januarie 2011 het sy haar vader as FN-voorsitter opgevolg.

Sedert die Europese verkiesing van 2004 is Marine Le Pen 'n afgevaardigde in die Europese Parlement. Op 23 April 2017 het sy as FN-kandidaat in die eerste rondte van die Franse presidensiële verkiesing die tweede plek na die liberale kandidaat Emmanuel Macron behaal met 33,9 persent van die uitgebragte stemme. 

In 2018 het Marine Le Pen die Front National se naam gewysig na *Rassemblement National*, blykbaar om met die verlede en die politieke opvattings van haar vader te breek. So het sy strydige opvattings oor aborsie en burgerlike verbintenisse tussen persone van dieselfde geslag intussen laat vaar en pleit ook nie meer vir die doodstraf nie. Die Europese geldeenheid sou volgens haar deur middel van 'n geordende ontbinding van die Eurosone afgeskaf word.

Politieke loopbaan
------------------

In Maart 2017 het Marine Le Pen 'n gesprek met die Russiese president Wladimir Poetin gevoer
Marine Le Pen het bo-op die Front National se kandidatelys in die gewestelike kiesafdeling Île-de-France vir die verkiesing van die Europese Parlement (EP) in 2004 gestaan en is op 13 Junie as 'n lid van die EP verkies. Die Amerikaanse politieke tydskrif *Politico* het Marine Le Pen in 2016 as die tweede invloedrykste afgevaardigde in die Europese Parlement na die parlementspresident Martin Schulz geranglys.

Sy is in die tydperk tussen 1998 en 2004 'n lid van die Gewestelike Raad van Nord-Pas-de-Calais en sedert 28 Maart 2004 'n lid van die Gewestelike Raad van Île-de-France.

Werke
-----

* (fr)  *À contre-flots*, Éditions Jacques Grancher, Parys 2006
**Semi-soet** is ’n Afrikaanse rolprent wat op 17 Februarie 2012 in teaters regoor Suid-Afrika begin draai het. Die vervaardigers was Anel en James Alexander terwyl Joshua Rous die regie behartig het. Die prent speel in die Boland en Johannesburg af en het ongeveer R 5 miljoen gekos om te vervaardig.

Genre
-----

Die rolprent is ’n romantiese komedie. Die ouderdomsperk is OL (ouerleiding), T (taal). Die film se slagspreuk is: *’n Halwe waarheid. ’n Halwe leuen. ’n Hele gedoente!* Dit is as die eerste Afrikaanse romantiese komedie (‘chick’-fliek) beskryf, hoewel rolprente soos Snip en Rissiepit en Kiepie en Kandas reeds die genre in Afrikaans ontgin het.

Hoofrolspelers
--------------

* Anel Alexander as Jaci van Jaarsveld
* Corine du Toit as Denise Marais
* Paul du Toit as Markus Rossouw
* Wikus du Toit as Josie
* Nico Panagiotopoulos as JP Basson
* Sandra Vaughn as Karla Jordaan
* Louw Venter as Hertjie Greyling

en andere.

Storielyn
---------

Jaci is ’n selferkende werkholis wat alles in haar vermoë sal doen om te keer dat die advertensiemaatskappy waarvoor sy werk deur ’n genadelose sakeman bekend as ‘The Jackal’ oorgeneem word. Haar enigste hoop is om ’n groot kontrak los te slaan vir ’n wynlandgoed wat hul wyne internasionaal wil bemark. Makliker gesê as gedaan, veral as die wynboer vereis dat die persoon wat sy wyn gaan bemark in ’n gevestigde liefdesverhouding moet wees.

Uit desperaatheid besluit Jaci om ’n model te huur om hom voor te doen as haar verloofde. Gevolglik neem sy aan dat die eerste aantreklike man wat by hulle kantore instap deur die modelagentskap gestuur is.

Als blyk seepglad te verloop met die ontmoeting met die wynboer, totdat hy vir Jaci en haar ‘verloofde’ wynplaas toe nooi vir ’n naweek waartydens sy teen die opposisie sal moet meeding vir die kontrak. En wie is die opposisie? Jaci se eks-verloofde, Markus Rossouw.

Net wanneer Jaci dink dat sy in volle beheer is besef sy dat haar kamstige verloofde, JP, die einste ‘Jackal’ is wat haar maatskappy probeer sink.

Sien ook
--------

* Lys van Afrikaanse rolprente
’n Paratipe van *Lepidothrix vilasboasi* (Sick, 1959) in die Museum vir Natuurkunde in Berlyn.
’n Paratipe van *Cadurcotherium nouleti*.
’n **Paratype** is ’n tegniese benaming vir aanvullende materiaal of ’n aanvullende monster van ’n lewende of uigestorwe organisme, meestal in ’n museum, wat naas die holotipe help om ’n takson te definieer. Daar bestaan meestal verskeie paratipes van ’n organisme, maar soms is daar net ’n holotipe. Die opvatting verskil in dier- en plantkunde.

Dierkunde
---------

In dierkunde is ’n paratipe elke monster of deel van ’n tipereeks buiten die holotipe. ’n Tipereeks is die materiaal (monster of organisme) wat in die oorspronklike beskrywing van die nuwe spesie of subspesie vermeld word. As daar byvoorbeeld vyf monsters genoem word, kan dit verdeel word in een holotipe en vier paratipes.

’n Paratipe kan van ’n ander terrein kom as die holotipe. ’n Paratipe kan nie ’n lektotipe word nie, maar dien soms wel as ’n neotipe. 

Die *Internasionale Kode van Dierkundige Benamings (ICZN)* vereis sedert 1999 ’n holotipe of sintipe vir elke spesie of subspesie.

’n Allotipe dui op ’n voorbeeld van ’n ander geslag as die holotipe en is dus ’n paratipe.

Plantkunde
----------

In plantkunde definieer die *Internasionale Kode van Benamings vir alge, fungi en plante (ICN)* ’n paratipe as ’n voorbeeld wat in die oorspronklike beskrywing genoem word, maar nie ’n holotipe of isotipe is nie en ook nie een van die sintipes as twee of meer voorbeelde gelyktydig as tipes aangedui word nie.

’n Paratipe word dus nie noodwendig uitdruklik as paratipe vermeld in die oorspronklike beskrywing van ’n nuwe takson nie. 

Die oorspronklike skrywer kan ook paratipes noem wat latere plantkundiges sal help om agter te kom watter versamelings bestudeer en as deel van die takson beskou is, soos voorbeelde met ander karaktertrekke as die holotipe (byvoorbeeld van ’n ander geslag). 

Paratipes kan dien as versamelings waaruit ’n lektotipe aangewys kan word as daar geen holo-, iso- of sintipe bestaan nie.

Sien ook
--------

* Tipe (biologie)
**Margaret Singana** (gebore Margaret M'cingana, Queenstown, 1938 – 22 April 2000) was ’n Suid-Afrikaanse sangeres.

Singana (die van wat musiekvervaardigers haar gegee het omdat dit makliker is vir Westerlinge om uit te spreek) het in die 1950's – toe sy 16 jaar oud was – van haar geboortedorp na Johannesburg in die destydse Transvaal verhuis in die hoop om werk in die musiekbedryf te kry, maar moes tevrede wees om daar as huishulp te werk. Tog was Singana se werkgewers so beïndruk deur haar singery terwyl sy gewerk het dat hulle ’n opname gemaak en die kasset na ’n platemaatskappy gestuur het. Die vervaardigers van die musiekblyspel Sponono, geskryf deur Alan Paton, het haar in 1964 'n plek in die koor aangebied. Dié musiekspel het deur Amerika getoer, waarna sy in Gibson Kente se musiekspel Sikalo gesing het.

In die 1970's het Singana saam met The Symbols begin optree. In 1972 het sy *Good Feelings* saam met dié orkes opgeneem. Die enkelsnit het tot nommer twee op LM Radio se treffersparade gevorder. In 1973 is Singana die hoofrol aangebied in die musiekblyspel Ipi Tombi. Kort voor lank het sy bekend geword danksy die treffer *Mama Tembu's Wedding* uit Ipi Tombi. Dié lied het daartoe bygedra dat sy ook gewild onder wit Suid-Afrikaners geword het. Danksy suksesvolle opvoerings van die musiekspel in Engeland, Australië en Amerika het Singana oorsese sukses behaal.

In 1977 het *I never loved a man the way I loved* you ook ’n treffer geword. Radio 5 het dit aangewys as die liedjie van die jaar vir 1977. Singana was die eerste swart sanger wat op die SAUK se musiekprogram Pop Shop verskyn het.

Singana het ’n 1980 ’n terugslag beleef toe sy ’n beroerte gehad (wat daartoe gelei het dat sy aan 'n rolstoel gekluister was tot haar dood toe) en jare lank met haar gesondheid gesukkel het, maar in 1986 het sy ’n terugkeer gemaak met die liedjie *We are growing*, die temalied van die TV-reeks Shaka Zulu.

Singana het met die jare talle eerbewyse ontvang, onder meer die resensenteprys van 1976/'77 van die Britse tydskrif *Music Week*. In Suider-Afrika was sy bekend as "Lady Africa". Sy was getroud met die jazz-musikant Mongezi Veleleo. Singana het in April 2000 in armoede en grotendeels vergete gesterf nadat sy lank siek was.

Yvonne Chaka Chaka het einde 'n album uitgereik om hulde aan Singana te bring. Die opbrengs sou sy aan Singana se naasbestaandes skenk. Dit was nadat talle mense op Singana se begrafnis hul woede uitgespreek het oor die feit dat die eens gevierde sangeres in armoede kon sterf.

Diskografie
-----------

* 1973 *The Warrior – Ipi ’N Tombia*
* 1974 *Lady Africa*
* 1975 *Love Is the Power*
* 1976 *Where Is the Love*
* 1976 *Gold*
* 1977 *Tribal Fence*
* 1977 *Croak and a Grunt In the Night – Rabbitt*
* 1979 *Hamba Bakhile*
* 1981 *Nothing to Fear*
* 1984 *Isiphiwo Sam (My Gift)*
* 1986 *We are Growing – Shaka Zulu (Soundtrack)*
* 1994 *The Julian Laxton Collection – Julian Laxton*
* 1996 *Lady Africa* ('n Keur uit vroeëre treffers; verskil van die gelyknamige album van 1974)

Bronne
------

* (en)  Biografie op rock.co.za. URL besoek op 20 Februarie 2016.
* (af)  Margaret Singana (60) sterf in slaap, *Beeld*, 25 April 2000.
**Wolhaarstories** is 'n Afrikaanse rolprent wat op 23 September 1983 vrygestel is. Dit is die eerste en enigste Afrikaanse rolprent waarin Leon Schuster gespeel het.

Genre
-----

Die rolprent is 'n lekkerlag komedie.

Hoofrolspelers
--------------

* Hannah Botha
* Ben Kruger
* Leon Schuster
* Amanda Strydom
* Koos Strauss

Storielyn
---------

Leon besluit om Tant Lissie van Nommer Asseblief 'n streep te trek deur hom voor te doen as 'n vryer wat reageer op haar advertensie in die "Opsitkers". Maar Lissie is nie meer op Overdorp nie. Haar suster is skielik oorlede onder verdagte omstandighede en dié se wewenaar en Lissie erf die Royal Hotel op Helshoogte. Haar wewenaar-swaer probeer om van Lissie ontslae te raak sodat hy en sy "skelmpie" die lewe kan geniet. Lissie dink dit is Oom Fasie wat haar nog steeds terroriseer wanneer Leon haar bel. Sy onskuldige oproep laat hom kniediep in die gebeure op Helshoogte beland - met pogings tot moord, 'n vrouvermomde ontsnapte uit 'n gestig, 'n ou Italiaanse dokter wat meer weet van spagetti as spuitnaalde, 'n lyk waarvan niemand ontslae kan raak nie; en 'n bielie van die Bosveld wat sy boelie teëkom.

Sien ook
--------

* Lys van Afrikaanse rolprente
**Wolluise** is insekte in die familie **Pseudococcidae**. Hulle is ongepantserde skaalinsekte wat aangetref word in vogtige, warm klimaatstreke. Hulle word as ’n plaag beskou omdat hulle plantsap drink en ook siektes aan plante kan oordra.

Eienskappe
----------

Miere sien om na wolluise aan ’n boom.
Wolluise kom wêreldwyd voor, maar veral in warmer dele. In kouer streke kom hulle dikwels in kweekhuise en ander geboue voor.

Wolluiswyfies, wat nie vlerke het nie, drink die sap van plante, gewoonlik by die wortels en in splete. Hulle skei ’n poeierige waslaag af wat wollerig lyk (vandaar die naam); dit beskerm hulle terwyl hulle die plant se sap uitsuig. Die mannetjies, wat vlerke het, lewe baie kort omdat hulle glad nie as volwassenes eet nie en net die wyfies bevrug. Sommige spesies lê eiers in dieselfde waslaag wat hulle beskerm, terwyl ander lewend gebore word.

Die ernstigste plaag is wolluise wat op sitrusplante voorkom; ander spesies beskadig suikerriet, druiwe, pynappels, koffiebome, varings, kaktusse sonneblomme, orgideë ens. Hulle is veral volop waar daar miere is, want dié beskerm hulle teen hul vyande.
Die basiese posisie waarin ’n man en vrou se voorkante na mekaar wys tydens seks.
Twee mans in die posisie tydens anale seks.
Die **sendelingposisie** of die **man-bo-posisie** is ’n seksposisie waarin ’n vrou gewoonlik tydens vaginale seks op haar rug lê en ’n man bo-op haar terwyl hulle na mekaar kyk.  Dit kan ook vir ander soorte seksuele aktiwiteite gebruik word, soos anale seks. Dit word algemeen verbind met heteroseksuele seks, maar word ook deur paartjies van dieselfde geslag beoefen.

Beskrywing
----------

Die sendelingposisie is die algemeenste seksposisie vir paartjies, maar word nie as die gunstelingposisie beskou nie. Dit kan gebruik word vir penetrerende seks of vir niepenetrerende seks, soos wanneer die geslagsdele teen mekaar gevryf word, en die penis-vaginale aspek daarvan is ’n voorbeeld van gesig-tot-gesigseks gunstig vir voortplanting. Variasies op die posisie laat wisselende grade van kiltorale stimulasie, diepte van penetrasie, deelname deur die vrou en die waarskynlikheid en spoed van orgasme toe.

Die posisie word dikwels verkies deur mense wat die romantiese aspek van vel-tot-velkontak geniet, asook om in mekaar se oë te kyk, te soen en mekaar te liefkoos. Dit word ook beskou as ’n goeie posisie vir voortplanting. Die sendelingposisie gee die man kans om die ritme en diepte van penetrasie te beheer. Die vrou kan ook help deur haar heupe vorentoe en agtertoe te beweeg of hom stywer vas te druk met haar arms of bene. Die posisie is ongunstiger vir die laat stadiums van swangerskap of wanneer die vrou groter beheer wil hê.

Naam
----

Daar word algemeen geglo die term "sendelingposisie" spruit uit die feit dat Engelssprekende Christelike sendelinge die posisie in die koloniale tydperk aan mense geleer het wat hulle gekersten het. Die term het egter moontlik sy ontstaan uit Alfred Kinsey se boek *Sexual Behavior in the Human Male* as gevolg van ’n sameloop van misverstande en misinterpretasies van historiese dokumente.

Die Franse het daarna verwys as die "klassieke posisie", die Toskane as die "engeleposisie" en sommige Arabiese groepe as die "manier van die slange".
| **Olivien** |
| --- |
|    |
| Forsteriet-Olivien  |
| Formule | Mg2SiO4  |
| Onsuiwerhede | Fe  |
| Nickel-Strunz (10) | 9.AC.05    |
| Kleur | groen, liggeel, wit  |
| Streep | wit  |
| Glans | glasagtig  |
| Hardheid | 7 (Mohs)  |
| Digtheid | 3.275 g/cm3  |
| Dubbelbreking | tweeassig (+)  |
| RI-waardes | nα = 1.636 – 1.730 nβ = 1.650 – 1.739 nγ = 1.669 – 1.772  |
| Kristalsisteem | ortorombies  |
| Ruimtegroep | Pbnm  |
| Strukturbericht-kode | S1₂  |
| Eenheidsel | a = 4.754 Å, b = 10.1971 Å, c = 5.9806 Å  |
|  |
| \* Lys van minerale |

**Olivien** is 'n mineraal met samestelling (Fe,Mg)2SiO4. Dit is 'n nesosilikaat. Die eindlede van die mengreeks word **forsteriet** Mg2SiO4 en **fayaliet** Fe2SiO4 genoem en in Engels word dikwels die term *Fayalite-Forsterite Series* gebruik pleks van *olivine*.

Olivien is baie volop en een van die belangrikste minerale wat in achondriete aangetref word en S-tipe asteroïde soos 25143 Itokawa bevat dit. Kenmerkend vir komatiïet-lawas is hulle hoë smeltpunt en 'n *spinifeks*-tekstuur van olivien-kristalle. Olivien word op talle plekke in Suid-Afrika aangetref soos die Driekopmyn, Zondereindemyn en Zwartkopmyn in Limpopo of die Star-, Jagersfontein of Koffiefonteinmyn van Vrystaat. Dit word ook in meteoriete gevind soos die Molteno-, Malvern-, Benoni- of Macibinimeteoriete wat in Suid-Afrika geval het.

Struktuur
---------

Olivien het 'n ortorombiese struktuur waarin losse SiO4-tetraëders herken kan word. Dit is die argetipe van die S1₂-struktuur van die strukturbericht-klassifikasie. Tussen hierdie nesosilikaatgroepe is die metaalatome in twee verskillende kristallografiese posisies. Hulle is albei oktaëdriese maar M1 is kleiner as M2 en daar is aanwysings dat yster 'n voorkeur vir die kleiner oktaëder het, veral indien gedeeltelike oksidasie plaasvind en Fe3 gevorm word pleks van Fe3. Die elektriese geleiding is afhanklik van die suurstofaktiwiteit en geleiding vind veral in die c-rigting van die rooster plaas. Die termiese uitsetting by hoër temperatuur betref hoofsaaklik die metaal-suurstof-afstande; die silikaat-tetraëders bly amper onveranderd.>
**Olivier** is die Normandies-Franse, Nederlandse en Afrikaanse vorm van 'n oorspronklik Germaanse manlike voornaam wat in Oudnoors as *Anleifr* of *Olafr* bestaan het en sy etimologiese wortels in Oudnoors *an*\* "voorvaders" en *leifr* "oorblyfsel; seun" het. Die voornaam sou dus "seun van die voorvaders" beteken. Die vroulike ekwivalente van die voornaam is Olivia en Olly.

'n Ander afleiding verwys na die Latynse *oliva* "olyf(boom), olyftak" en *olivarius* "olyfboomplanter". Aangesien die olyfboom in die antieke tydperk as 'n simbool van vrede beskou is, sou die Latynse betekenis van die naam "olyfdraer" of "vredebrenger" wees.

Die voornaam het onder die invloed van die Karolingiese epiek, veral die Karelromans en die beroemde Rolandslied, waarin Olivier een van Roland se paladyne is, reeds vroeg in die Middeleeue baie gewild geraak. Ouers het dikwels twee van hulle seuns *Roland* en *Olivier* genoem.

Die voornaam word deesdae in Nederland, Vlaandere, Suid-Afrika en Namibië min gebruik, maar is nog steeds gewild in Franstalige gebiede soos Frankryk, Wallonië, Wes-Switserland en Québec. 

Die Duitse vorm *Oliver* is in Duitsland ná die Tweede Wêreldoorlog gebruik, terwyl die Engelse *Oliver* wél in William Shakespeare se komedie *As You Like It* voorkom, maar later moontlik onder die invloed van Oliver Cromwell nouliks aan kinders gegee is en eers in die 19de eeu met Charles Dickens se *Oliver Twist* weer opgekom het.

In Shetland, wat eeue lank onder Skandinawiese invloed gestaan het, het die naam *Olaf* versmelt 
met *Oliver*. In Skotland is *Oliver* in 2008 24ste gelys in die land se ranglys van die 100 gewildste voorname vir seuns.

Variante
--------

* Nederland, Vlaandere: *Fier*, *Oluvier*
* Engelse taalgebied: *Ol*, *Ollie*
* Skotland: (*Gaelies*) *Olaghair*
’n Uitsig oor Wollongong-hawe met die Wollongong Breakwater-vuurtoring op die agtergrond.
Die Wollongong Breakwater-vuurtoring
Wollongong, met 'n bevolking van 200 000, is die derde grootste stad in die Illawarra-streek van Nieu-Suid-Wallis suid van Sydney in Australië. Dit is die enigste plek in Australië met wat twee vuurtorings binne loopafstand van mekaar af. Die Wollongong Head-vuurtoring is tans in werking terwyl die Wollongong Breakwater-vuurtoring nie meer in gebruik is nie, maar dit is sedert sy restourasie in 2002 'n erfenisbaken van die stad.

Wollongong Head-vuurtoring
--------------------------

Hierdie vuurtoring is in 1936 deur die Australiese departement van skeepsvervoer gebou om skepe veilig in die Port Kembla-hawe in te lei. Dit was die eerste vuurtoring in Australië met ten volle outomatiese ligte. Dit is gebou met gewapende beton om die sterk winde te weerstaan en is 'n gewilde bymekaarkom- en piekniekplek vir die plaaslike inwoners vanweë die goeie uitsig van daar af.

Die Wollongong Head-vuurtoring is tans die enigste werkende vuurtoring nadat die ou Breakwater-vuurtoring in 1974 ophou werk het.

Wollongong Breakwater-vuurtoring
--------------------------------

Die Wollongong Breakwater-vuurtorig is in 1871 gebou ná vertoë aan die Wollongong-stadsraad in 1866 om seevaarders te help om die hawe veilig binne te gaan toe die steenkoolbedryf in die Illawarra-streek nog in sy kinderskoene gestaan het. Die vuurtoring is geleë in die Belmore-kom aan die suidelike breekwater, binne loopafstand van die nuwer vuurtoring.

Die toring is deur Edward Moriarty, die destydse hoofingenieur van die departement van hawens en riviere, ontwerp. Dit is uit smeeysterplate op 'n betonbasis gebou om stormsterkwinde te kan weerstaan.

Wollongong Harbour sluit Belmore Basin, Brighton Beach en die vuurtorings in.
Die uitdrywing van Adam en Eva deur 'n engel.
Die ***Lewe van Adam en Eva***, ook bekend as die ***Openbaring van Moses*** (Grieks: Ἀποκάλυψις Μωϋσέως, *Apokalypsis Mōuseōs*; Hebreeus: ספר אדם וחוה) is 'n Joodse apokriewe boek. Dit vertel van die lewe van Adam en Eva van ná hulle uitdrywing uit die tuin van Eden tot met hulle dood. Dit verskaf meer besonderhede oor die Sondeval, insluitende Eva se weergawe van die storie. Satan verduidelik hy het gerebelleer nadat God hom opdrag gegee het om voor Adam neer te buig. Nadat Adam gesterf het, word aan hom en al sy nakomelinge opstanding belowe.

Die antieke weergawes van die werk is: die *Openbaring van Moses*, die *Latynse Lewe van Adam en Eva*, die *Slawiese Lewe van Adam en Eva*, die *Armeense Boetvaardigheid van Adam*, die *Georgiese Boek van Adam*, en een of twee Koptiese weergawes in fragmente. Dié geskrifte word gewoonlik **Primêre Adamgeskrifte** genoem om hulle te onderskei van daaropvolgende verwante geskrifte, soos die *Grot van Skatte*, die *Testament van Adam* en die *Openbaring van Adam*.

Die geskrifte wissel baie wat lengte en bewoording betref, maar lyk of hulle van 'n enkele bron afgelei is wat nie bewaar gebly het nie.:251 Elke weergawe bevat unieke materiaal, sowel as variasies en weglatings.

Hoewel die tekste wat bewaar gebly het, van die 3de tot die 5de eeu saamgestel is,:252 word die letterkundige eenhede in die werk as ouer en hoofsaaklik van Joodse oorsprong beskou. Geleerdes stem oor die algemeen saam dat die oorspronklike werk in die 1ste eeu in 'n Semitiese taal:251 geskryf is.:252

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.

|  |  |
| --- | --- |
| Normdata Edit this at Wikidata | 
* LCCN: nr93009523
* NLI: 000084496
* SELIBR: 326259
* VIAF: 185416958
* WorldCat Identities (via VIAF): 185416958

 |
Die **Wollerige slangkoppie** (*Spatalla mollis*) is 'n blomdraende struik wat tot die genus *Spatalla* behoort en deel van die fynbos vorm. Die plant is endemies aan die Wes-Kaap waar dit in die Hottentots-Hollandberge, Groenlandberg tot Kleinmondberge voorkom.

Die struik is plat, gerond, word slegs 80 cm hoog en blom van Julie tot Desember. Die plant vrek na 'n brand maar die sade oorleef. Die plant is tweeslagtig en bestuiwing vind deur die werking van insekte plaas. Twee maande nadat die plant geblom het, val die ryp sade op die grond waar dit deur miere versprei word. Die plant groei in veenagtige grond in klam lope, rivieroewers op hoogtes van 450 - 920 m.

In Engels staan die struik as die *Woolly spoon* bekend.

Sien ook
--------

* Alfabetiese lys van Suid-Afrikaanse bome

Bronne
------

* REDLIST Sanbi
* Protea Atlas
* PlantzAfrica
* bl 100 Protea Atlas
* Plants of the World Online

|  |  |
| --- | --- |
| Taksondatabasisse | 
* Wd: Q15584550
* GBIF: 3995812
* iNaturalist: 566323
* IPNI: 706729-1
* IUCN: 113241071
* NCBI: 1933899
* Plant List: tro-26500371
* Tropicos: 26500371

 |
**Olof Skötkonung** (Oudnoors: *Óláfr skautkonungr*), soms genoem **Olaf die Sweed** (c. 980-1022), was koning van Swede en die seun van Erik die Oorwinnaar. Hy het sy vader in omstreeks 995 opgevolg. Hy staan op die drempel van opgetekende geskiedenis, want hy is die eerste Sweedse heerser waaroor heelwat bekend is.

Olof word beskou as die eerste koning wat oor beide die Swede en die Gaute regeer het. In Swede word die bewind van koning Olof (omstreeks 995-1022) beskou as die oorgang tussen die Wikingtydperk en die Middeleeue, want hy was die eerste Christelike koning van Swede en die laaste een in Skandinawië wat die Christendom aanvaar het. Hy word verbind met 'n groeiende invloed van die kerk in wat vandag Suidwes- en Sentraal-Swede is. Noorse geloofsoortuigings het tot die 12de eeu in dele van Swede bly voortbestaan.

Olof het saam met Sven Vurkbaard geseëvier toe die konings 'n bondgenootskap gesluit het om die Noorweegse koning Olaf Tryggvason in die Slag van Svolder te verslaan. Ná die veldslag het die twee konings Noorweë in kleiner gebiede verdeel. In *Heimskringla* word die mees gedetailleerde weergawe van die verdeling gegee. Olof het vier distrikte in Trondheim gekry, sowel as Møre, Romsdal en Rånrike.

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.

|  |  |  |
| --- | --- | --- |
| Voorganger**← Erik die Oorwinnaar** | **Sweedse koning** | Opvolger**Anund Jakob →** |

|  |  |
| --- | --- |
| Normdata Edit this at Wikidata | 
* GND: 141775521
* ISNI: 0000 0000 8228 297X
* LCCN: n98019063
* SELIBR: 196562
* VIAF: 49198178
* WorldCat Identities: lccn-n98019063

 |
Illustrasie uit die 19de eeu
Die **olyf** (*Olea europaea* subspesie *europaea*) is 'n klein boomspesie in die familie *Oleaceae* wat inheems is aan die kusgebiede van die oostelike Mediterreense bekken, sowel as die Levant, die noorde van Saoedi-Arabië, die noorde van Irak, en die noorde van Iran, suid van die Kaspiese See. Hierdie subspesie is veredel en word nêrens wild aangetref nie.

*Olea europaea* beteken "olie uit Europa", en die woord **olyf** is afgelei van die Latyns *olīva* wat ontleen is aan die Grieks ἐλαία (d.i. elaia). Die woord "olie" word in verskeie tale uiteindelik afgelei van die naam van hierdie boom en sy vrugte. Hierdie boom en sy vrugte verleen ook hul naam aan die plantfamilie, Oleaceae, wat die wydverspreide olienhout-subspesie, wildejasmyn, ysterhout en die Europese es (*Fraxinus excelsior*) insluit.

Die gewilde vrugte, ook bekend as olywe, is benewens van grootste belang vir landbou in die Middellandse Seestreek as die bron van olyfolie. Dit word reeds vir etlike millennia verbou, en 'n enkele olyfboom kan beslis eeue, maar miskien duisende jare oud word.

Sien ook
--------

* Kalamata-olyf
Bora Bora, Tahaa en Raiatea vanuit die ruimte gesien.

Ligging in die Geselskapseilande.
**Tahaa** is ’n atol in die Benedewindse Eilande van die Geselskapseilande in Frans-Polinesië, ’n Franse oorsese gebied in die Stille Oseaan.

Beskrywing
----------

Die eiland en die naburige Raiatea word deur dieselfde koraalrif omring en hulle was dalk op ’n tyd een eiland. Tahaa het 5 000 bewoners wat in ’n gebied van 90,2 km2 woon, en het ’n maksimum hoogte van 590 m bo die seevlak.

Tahaa en sy klein eilandjies kan van Raiatea af per boot en vlerkprou bereik word. Ná die kort vaart word reisigers afgelaai op ’n eilandstrand met ’n klein strandmeer en in die verte ’n uitsig op Bora Bora. Dié dele van die Geselskapseilande is minder ontwikkel.

Administrasie
-------------

Tahaa en die omringende eilandjies is administratief ’n munisipaliteit van die Benedewindse Eilande. Dit bestaan uit:

* Faaaha
* Haamene
* Hipu
* Iripau
* Niua
* Ruutia
* Tapuamu
* Vaitoare

Die administratiewe sentrum is Patio.

Vanieljevervaardiging
---------------------

Op die eiland word 70-80% van alle Frans-Polinesiese vanielje vervaardig. Dit is vanweë die sterk reuk van vanielje ook bekend as **Vanielje-eiland**. Verder is hier pêrels van besonder hoë gehalte.
Die **sentenaar** is ‘n nie-gestandaardiseerde gewigseenheid wat byna in onbruik verval het. Dit is tans slegs nog van historiese belang omdat die begrip nog gereeld in ou literatuur voorkom. Die begrip sentenaar is egter uiters verwarrend omdat die betekenisinhoud daarvan van land tot land en soms selfs van tydperk tot tydperk kan verskil.

Europa
------

Na die invoering van die metrieke stelsel is die gewig van ‘n sentenaar in o.a. Nederland, Frankryk, Italië, Rusland, Pole, Switserland en Oostenryk vasgestel op 100 kilogram. Die oorspronklike gewig was 100 pond, maar die gewig van die pond het van plek tot plek verskil. Let op dat die Duitse woord vir ‘n sentenaar, die Zentner, verwys na ‘n gewig van 50 kg.

Hundredweight
-------------

In die Engelssprekende wêreld staan die sentenaar bekend as die hundredweight. In die Verenigde State weeg die sentenaar 100lb, dit is 45.36 kg. Maar in Brittanje, Kanada en die destydse Britse koloniale ryk was dit gelyk aan 112 Engelse ponde oftewel 50.802kg. In beide stelsels is daar egter 20 sentenaar in ‘n ton.

Suid-Afrika
-----------

In Suid-Afrika is in 1968 begin met die metrisering van mate en gewigte. Vanaf 1 Januarie 1973 is die gebruik van imperiale mate en gewigte verbode en het die gebruik van die sentenaar verdwyn.

Waarskuwing
-----------

Die woord sentenaar is Afrikaans, centenaar in Nederlands, Zentner in Duits en hundredweight in Engels het baie dikwels dikwels nie presies dieselfde betekenis nie, alhoewel woordeboeke die woorde as vertalings vir mekaar aandui. Die gewig van die sentenaar wat in Suid-Afrika in gebruik was voor die Britse oorname van die land en daarna verskil dikwels. Teen die middel van die 19de eeu is die Nederlandse stelsel van mate en gewigte in die binneland van Suid-Afrika en later ook in die ZAR, Oranje-Vrystaat en Natal gebruik.

Etimologie
----------

Die woord sentenaar is afgelei van die Latynse woord centenarius met die betekenis "dit bevat honderd". Die Engelse woord hundredweight word afgekort tot cwt, waar c staan vir die Latyn centum, met die betekenis van "’n honderd" en wt as ‘n afkorting vir weight. In Nederlands word soms die term "honderdgewicht" vir die hundredweight gebruik.
|  |
| --- |
|  |
|  |

Die **Taipei 101** is 'n wolkekrabber in die Taiwanese hoofstad Taipei. Die toring is op 31 Desember 2004 geopen. Met 'n hoogte van 508 meter (sonder antenne 449 meter) was dit tot Julie 2007 die hoogste gebou ter wêreld, waarna dit in hoogte oortref is deur die 2010-geopende Burj Khalifa.

Planne en konstruksie
---------------------

Oorspronklik sou die gebou slegs 66 verdiepings hoog wees. Die bedoeling van die ontwerp was om 'n toring te bou wat as simbool van welvaart en voorspoed van die finansiële gebied in Taipei sou staan. Die bouwerk het op 13 Januarie 1998 begin, waarna besluit word om die gebou te verhoog tot 101 verdiepings. Die konstruksie word erg vertraag weens dié besluit. Nog later tref 'n aardbewing Taipei en omgewing met 'n krag van 6,8 op die richterskaal. Twee hyskrane val om, met vyf sterfgevalle en 'n sewe maande vertraging in bouwerk. Die bopunt word op eindelik 1 Julie 2003 bereik.

Elk jaar word daar volgens tradisie Chinese vuurwerk afgevuur vanaf Taipei 101. Met die toring se opening op oujaarsaand was dit ook die geval. Onder die aanwesiges was onder andere burgemeester Ma Ying-jeou.

Strukturele feite
-----------------

Ligging van die gestemde massademper in die toring
Die belangrikste gestemde massademper bo in Taipei 101
Taiwan lê op die grens van twee tektoniese plate waar aardbewings gereeld voorkom, daarom was dit nodig om spesiale maatreëls te tref by die bou van Taipei 101 om dié natuurkragte te weerstaan. Daarvoor het die argitek 'n ontwerp gekies met 'n gestemde massademper, 'n reusagtige bolvormige gewig (byna 800 ton) in die top van die gebou wat in 'n teenoorgestelde rigting beweeg tydens trillings. Die gewig van die bol absorbeer 'n deel van die bewegingsenergie van die gebou wanneer sulke trillings voorkom, byvoorbeeld tydens windstorms of aardbewings.

Die hysers in die gebou behoort tot die vinnigstes ter wêreld, hulle beweeg teen 60,5 km/h na bo en daal met 'n snelheid van 36,6 km/h. Die hysers is toegerus met 'n eie drukstelsel en noodremme, die kostes per hyser bedra om en by VS$2 miljoen.

Die ontwerp van die gebou is sterk beïnvloed deur die leer van Feng Shui. Die belangrikste vorm wat herken word in die geboustruktuur is die pagode.

Bronne
------


|  |  |
| --- | --- |
| Hierdie artikel is in sy geheel of gedeeltelik vanuit die Nederlandse Wikipedia vertaal. | 

 |
| **Taichung**臺中市
 |
| --- |
| **Kaart** | **Seël** |
|  |
|  |
|  |
| **Vlag** |
|  |
|  |
|  **Land** |  Republiek China |
|  **Administratiewe gewes** | Sentraal-Taiwan |
|  **Koördinate** | 24°09′N 120°40′O﻿ / ﻿24.150°N 120.667°O﻿ / 24.150; 120.667 |
|  **Stigting** | 1705 |
|  **Oppervlakte:** |   |
|  - Totaal | 2 214,8968 vk km |
|  **Hoogte bo seevlak** | - m |
|
|
|  **Bevolking:** |   |
|  - Totaal (Desember 2014) | 2 719 835 |
|  - Bevolkingsdigtheid | 1 200/vk km |
|  **Tydsone** | UTC +8 (CST) |
|
|  **Burgemeester** | Lu Shiow-yen (KMT) |
|  **Amptelike Webwerf** | *TaichungCity Government* |
|

**Taichung**, soms ook **Taizhong** genoem (Chinees: 臺中市, Pinyin: Táizhōng Shì, Pe̍h-ōe-jī: Tâi-tiong-chhī; letterlik *Sentraal-Taiwan*) is ná Nieu-Taipei en Kaohsiung die derde grootste stad van die Republiek China op die eiland Taiwan met 'n bevolking van sowat 2,7 miljoen. Taichung het 'n oppervlakte van 2 215 km² en word regstreeks deur die nasionale regering bestuur. Op 25 Desember 2010 het die stad met die Taichung County saamgesmelt.

Sy stadsgebied behels 'n aansienlike deel van Taiwan se westelike kuslyn en is aan die Suid-Chinese See geleë.

|  |  |
| --- | --- |
| Normdata Edit this at Wikidata | 
* GND: 4119496-2
* MusicBrainz: 82134e1f-a265-4522-a008-d40ed84379e8
* NKC: ge356696

 |
| **Tainan**臺南市
 |
| --- |
| **Kaart** | **Seël** |
|  |
|  |
|  |
| **Vlag** |
|  |
|  |
|  **Land** |  Republiek China |
|  **Administratiewe gewes** | Suid-Taiwan |
|  **Koördinate** | 22°59′N 120°11′O﻿ / ﻿22.983°N 120.183°O﻿ / 22.983; 120.183 |
|  **Stigting** | 1621 |
|  **Oppervlakte:** |   |
|  - Totaal | 2 191,65 vk km |
|  **Hoogte bo seevlak** | – m |
|
|
|  **Bevolking:** |   |
|  - Totaal (Oktober 2010) | 1 885 252 |
|  - Bevolkingsdigtheid | 860/vk km |
|  **Tydsone** | UTC +8 (CST) |
|
|  **Burgemeester** | Huang Wei-cher (DPP) |
|  **Amptelike Webwerf** | *TainanCity Government* |
|

**Tainan** (Chinees: 臺南市, pinyin: *Táinán Shì*, Pe̍h-ōe-jī: *Tâi-lâm-chhī*; letterlik: *Suid-Taiwan*) is ná Nieu-Taipei, Kaohsiung en Taichung die vierde grootste stad van die Republiek China op die eiland Taiwan met 'n bevolking van sowat 1,9 miljoen. Tainan het 'n oppervlakte van 2 192 km² en word regstreeks deur die nasionale regering bestuur. Op 25 Desember 2010 het die stad met die Tainan County saamgesmelt.

Sy stadsgebied behels 'n aansienlike deel van Taiwan se suidelike kuslyn en lê aan die Suid-Chinese See. Die stad is weens sy gerieflike plek in 1621 deur Nederlandse koloniste opgerig. In 1662 het die Chinese onder Zheng Chenggong die stad verower en tot hoofstad van die Taiwan-prefektuur verklaar.
Deelnemers aan die Eerste Wêreldoorlog: die Sentrale Moondhede en hul kolonies is in oranje, die Geallieerdes en hul kolonies in groen en die neutrale lande in grys.
Die leiers van die Sentrale Moondhede:  
Keiser Wilhelm II (Duitse Keiserryk)  
Keiser Frans Josef I (Oostenryk-Hongarye)  
Sultan Mehmet V (Ottomaanse Ryk)  
Tsar Ferdinand I (Bulgarye)
Die **Sentrale Moondhede** (Duits: *Mittelmächte*; Hongaars: *Központi hatalmak*; Turks: *İttifak Devletleri* of *Bağlaşma Devletleri*; Bulgaars: Централни сили, *Tsentralni sili*) was een van die twee strydende faksies in die Eerste Wêreldoorlog (1914–'18). Die alliansie het ontstaan uit die Drievoudige Verbond van 1882 en het geveg teen die Geallieerde Magte wat ontstaan het uit die Drievoudige Entente.

Lidlande
--------

Die Sentrale Moondhede het bestaan uit:

* Vlag van Oostenryk-Hongarye Oostenryk-Hongarye: op 28 Julie 1914 die oorlog betree
* Vlag van Duitse Keiserryk Duitse Keiserryk: op 1 Augustus 1914
* Vlag van Ottomaanse Ryk Ottomaanse Ryk: op 2 Augustus 1914 in die geheim; op 29 Oktober 1914 openlik
* Vlag van Bulgarye Bulgarye: op 14 Oktober 1915

Die naam is afgelei van die ligging van dié lande: al vier het gelê tussen die Russiese Ryk in die ooste en Frankryk en die Verenigde Koninkryk in die weste.
Black Hills

Bergreeks| Onderdeel van | Badlands and Black Hills |
| Land | Verenigde State van Amerika |
| Geleë in administratiewe eenheid | Suid-Dakota, Wyoming |
| Bergreeks | Rotsgebergte |
| Geografiese ligging | 44°0′0″N 104°0′0″W |
| Hoogste punt | Black Elk Peak |
| Tydperk | Prekambrium, Paleosoïkum, Mesosoïkum, Kainosoïkum, Tersiêr |

*Black Hills* naby *Mount Rushmore*
*Black Elk Wilderness* met *Horsethief Lake*
Die **Black Hills** is 'n ovaal bergagtige gebied, ongeveer 200 km by 97 km groot, wat 'n uitloper van die Rotsgebergte in die deelstate van Suid-Dakota en Wyoming vorm. Die hoogste punt in die berge is *Harney Peak* op 2,208 meter.

Geskiedenis
-----------

Hout was die eerste hulpbron wat in die berge ontgin is. Dit was gebruik as brandhout op die spoorlyne en as boumateriaal in die boomlose vlaktes. In 1860 is goud in die berge ontdek wat tot 'n goudstormloop aanleiding gegee het. Die Homestead-goudmyn is in 1878 geopen. Teen 1963 was daar reeds $20,300,000 se goud in die myn ontgin. Daar kom ook ander minerale in die berge voor.

Die bekende Mount Rushmore is in die berge.

Bron
----

* *Collier's Encyclopedia*, Crowell-Collier Educational Corporation, Volume 4, Bladsy 236.

|  |  |
| --- | --- |
| Normdata Edit this at Wikidata | 
* GND: 4413010-7
* LCCN: sh85014569
* NARA: 10038135
* VIAF: 236542458
* WorldCat Identities (via VIAF): 236542458

 |
**Black Mirror** is 'n Britse wetenskapsfiksie-antologiereeks vir televisie geskep deur Charlie Brooker, met Brooker en Annabel Jones as die program se regisseurs. Dit ondersoek die moderne samelewing, veral met betrekking tot die onvoorsiene gevolge van nuwe tegnologie. Die episodes is selfstandig en vind gewoonlik plaas in 'n alternatiewe hede of die nabye toekoms, dikwels met 'n donker en satiriese toon, alhoewel sommige van hulle meer eksperimenteel en ligter is.

*Black Mirror* was vir twee reekse op die Britse televisiekanaal Channel 4. Na sy toevoeging tot die katalogus in Desember 2014, het Netflix die program in September 2015 aangekoop. 'n Reeks van 12 episodes, later verdeel in twee ses-episode-reekse, is op 21 Oktober 2016 en 29 Desember 2017 uitgereik. 'n Vyfde reeks is op 5 Maart 2018 aangekondig.

*Black Mirror* is geïnspireer deur ouer antologievertonings soos *The Twilight Zone*, wat omstrede, kontemporêre onderwerpe hanteer het sonder vrees vir sensuur.

Die reeks het 'n positiewe ontvangs van resensente gekry. Die vierde seisoen het 'n gradering van 84% op Rotten Tomatoes gekry, en het baie toekennings en benoemings gekry. Dit het 'n toename in internasionale belangstelling, veral in die Verenigde State, ontketen ná sy toevoeging tot Netflix. Twee episodes, *San Junipero* (van die derde reeks) en *USS Callister* (vierde reeks), het altesaam vyf Emmys gewen.

Begrip en styl
--------------

Charlie Brooker het besluit dat hy 'n ander soort dramareeks wil maak, in 'n antologiestyl soos *The Twilight Zone*. Brooker het begryp dat Rod Serling episodes van *The Twilight Zone* geskryf het deur gebruik te maak van kontemporêre kwessies, dikwels omstrede kwessies soos rassisme, maar hulle in fiksie-instellings te plaas om televisiesensors gelukkig te maak. Brooker het besef dat hy soortgelyke kommentaar kan lewer op moderne probleme, en spesifiek op die mens se afhanklikheid van tegnologie – iets wat hy ondervind het tydens die vervaardiging van die reeks *How TV Ruined Your Life*.
**Tartaros** (Grieks: Τάρταρος, *diep plek*) was onder die aarde – ’n diep, somber plek, ’n put van foltering en lyding, ’n plek onder die onderwêreld. In die *Gorgias* skryf Plato (omstreeks 400 v.C.) dat siele ná die dood geoordeel word, en dié wat gestraf moet word, word na Tartaros gestuur. As ’n plek van straf kan dit as ’n hel beskou word. Die klassieke Hades, daarenteen, is meer soos die Ou Testament se Sjeool.

Nes ander fundamentele entiteite (soos aarde en tyd) is Tartaros ook ’n oerkrag of -god.

Tartaros in die Griekse mitologie
---------------------------------

Persefone hou ’n oog oor Sisufos in Tartaros, omstreeks 530 v.C.
In die Griekse mitologie is Tartaros ’n god en ’n plek onder Hades (die onderwêreld). In Hesiodus se *Teogonie*, omstreeks 700 v.C. is die god Tartaros die derde krag wat uit die leemte Chaos ontstaan het ná Gaia, Aarde en Eros, Liefde.

Hesiodus het gemeen as ’n aambeeld uit die hemel gegooi word, sal dit nege dae lank val voor dit die aarde bereik. Daarna sal dit nog nege dae lank na Tartaros val. In Homeros se *Ilias* (omstreeks 700) sê Zeus dat Tartaros "net so ver onder Hades is as wat die hemel bo die aarde is". Dit was so ver onder die aarde en so ver van die son dat dit deur drie lae van die nag omsluit is.

Terwyl Hades die plek van afgestorwenes is, het Tartaros ook ’n paar inwoners. Nadat Kronos, die oppergod van die Titane, aan die bewind gekom het, het hy die siklope in Tartaros laat opsluit, en volgens sommige mites ook die honderdhandiges. Zeus het hulle vrygelaat om hom te help in die Titanestryd waarin hy Kronos verslaan het. Daarna is baie van die Titane na Tartaros verban. Later, nadat Zeus die monster Tufon, die kind van Tartaros en Gaia, oorwin het, het hy hom ook in dié donker put gegooi.

Nog ’n bekende inwoner van Tartaros was Sisufos, wat vir die pa van Egina, een van Zeus se minnaresse wat hy ontvoer het, vertel het waar sy dogter is. Zeus het dit as uiterse verraad beskou en het Sisufos gedwing om ’n groot rots met ’n berg op te rol. Net wanneer hy bo was, het dit weer afgerol en moes hy van voor af begin.

Tartaros in die Romeinse mitologie
----------------------------------

In die Romeinse mitologie is Tartaros die plek waarheen sondaars gestuur word. Vergilius beskryf dit in die *Eneïde* as ’n enorme plek, omring deur die brandende rivier Phlegethon en met driedubbele mure om te keer dat sondaars ontsnap. Dit word bewaak deur ’n veelkoppige slang met sy kakebene wawyd oopgesper.

In Tartaros is ’n put wat twee keer so ver in die aarde af strek as wat die berg Olimpus bo die land van die lewendes is. Onderin die put lê die Titane, die tweelingseuns van Aloeus en talle ander sondaars. In Tartaros self word nog sondaars aangehou.
Die **perdeblom** (*Taraxacum officinale*) is 'n spesie uit die komposietefamilie *Asteraceae*. In hierdie familie is die blommetjies baie gereduseer en staan dig op mekaar in blomhofies. In perdeblomme is die blomhofies geel en hulle kan 'n hele veld geel kleur. Perdeblomme is uitheems aan Suid-Afrika. Hulle stam oorspronklik uit Europa en Asië maar deur die mens het hulle oor die hele wêreld verspreid geraak. In tuine is dit 'n bekende onkruid.

Die blare vorm 'n roset en indien hulle gekneus word vloei daar 'n wit, melkagtige sap wat bruin vlekke veroorsaak. Die plant het 'n penwortel wat desimeters diep kan groei. Indien dit afbreek kan dit nuwe rosette veroorsaak. Die voortplanting verloop dikwels sonder bevrugting, deur apomiksie. Dit veroorsaak groepe plante wat min verskil in genetiese en morfologiese eienskappe en wat mikrospesies genoem word. Net in Nederland is daar reeds 250 van hierdie mikrospesies aangetref.

Die vrug is eintlik 'n nootjie en dit word met sy vrugpluis deur die wind verspreid.

Stowwe
------

Die plant bevat talle stowwe, soos

* Inulien
* Cholien
* Looisuur
* Bitterstowwe

Die melksap bevat proteïen, hars en taraksien.

Gebruik
-------

### Molslaai

Perdeblomme is eetbaar vir die mens. Die jong blare is minder bitter as volwasse blare. Indien die plant met grond bedek word, soos dit in 'n molshoop kan gebeur, groei die blare sonder om groen te word en dit is die minste bitter van smaak. Hierdie weergawe word *molslaai* genoem. Molslaai met framboos-Vinaigrette is 'n heerlike lentekos.

Die blomme is ook eetbaar tot dit saad vorm.

Fotogalery
----------

* Uitgebloeide hofie Uitgebloeide hofie
* Hol stingel met melksap Hol stingel met melksap
* Vrugte met vrugpluisies Vrugte met vrugpluisies
* Vrugte Vrugte
* Hofie met ryp vruggies Hofie met ryp vruggies
* Botaniese tekening Botaniese tekening
**Angela Cartwright** (gebore Augustus 17, 1994) is 'n Bahamaanse model en skoonheidskoningin, wenner van Mejuffrou Heelal Bahamas 2022-kompetisie.

Biografie
---------

Cartwright is gebore en het in Long Island grootgeword. Sy het 'n baccalaureusgraad van die Universiteit van die Bahamas, en beide 'n MBA in internasionale besigheid en 'n MS in finansies van die Florida Internasionale Universiteit.

Mejuffroue Wêreld‎ Bahamas 2018
-------------------------------

Op 27 Mei 2018 het sy Long Island by Mejuffroue Wêreld‎ Bahamas 2018 verteenwoordig en teen nege ander kandidate meegeding by die Imperial Ballroom - Atlantis op Paradise Island. Sy het in die Top 6 geëindig.

Mejuffrou Heelal Bahamas 2022
-----------------------------

Op 31 Julie 2022 het sy Long Island by Mejuffrou Heelal Bahamas 2022 verteenwoordig en teen agt ander kandidate by die Atlantis Showroom op Paradise Island meegeding. Sy het die titel gewen en is deur Chantel O'Brian gekroon.

Mejuffrou Heelal 2022
---------------------

Sy sal die Bahamas by Mejuffrou Heelal 2022 verteenwoordig.